# José María Ángel Batalla

José María Ángel Batalla (València, 1956) és un polític valencià, alcalde de l'Eliana (el Camp de Túria) de 1997 a 2015 i Secretari Autonòmic de Seguretat i Emergències de la Generalitat Valenciana en els governs de Ximo Puig, de 2015 a 2023.

## Biografia

Llicenciat en Geografia i Història l'any 1978 per la Universitat de València, el 1980 finalitza els estudis en Arxivística i Biblioteconomia a la mateixa universitat. El 1990 realitzà un màster de postgrau en Gestió Pública a l'Esade de Barcelona. José María Ángel és funcionari de carrera a la Diputació de València, i cap de servei des de 1992.
Militant del Partit Socialista del País Valencià (PSPV-PSOE), s'incorpora a l'equip de govern de l'Ajuntament de l'Eliana el 1991 com a regidor d'esports i més tard també com a responsable de seguretat ciutadana. Ángel esdevé alcalde el 1997, quan el seu antecessor Vicent Tarrazona deixà el càrrec i renovarà el càrrec a les successives eleccions municipals de 1999, 2003, 2007 i 2015. Ha estat també diputat provincial en dues legislatures, 1995-1999 i 1999-2003. Abans fou assessor executiu del Ministeri de l'Interior en l'època d'Antoni Asunción (1993-1995).
El juny de 2011 fou designat per les Corts Valencianes senador al Senat espanyol en substitució de Leire Pajín. A la cambra alta ha treballat a les comissions de defensa, interior i afers iberoamericans.
El 2015 és nomenat màxim responsable d'emergències al nou govern de Ximo Puig des d'on impulsa la creació de l'Agència de Seguretat i Resposta a les Emergències. José María Ángel a més a més va coordinar els equips d'emergències en catàstrofes com les inundacions patides al Baix Segura el setembre de 2019, la pandèmia de COVID de 2020 o els grans incendis forestals de l'estiu de 2022 la Marina Alta o l'Alt Palància. Amb el canvi de govern el juliol de 2023 amb el nou president Carlos Mazón, del Partit Popular amb el suport de Vox, Ángel es va mantindre al capdavant de la secretaria autonòmica fins al nomenament d'un nou responsable: Javier Montero de Vox.
Després de la Gota freda ocorreguda la tardor de 2024 i que va afectar diverses comarques valencianes, José María Ángel va ser nomenat comissionat del Govern espanyol per a la reconstrucció amb les funcions encomanades d'impulsar l'execució de les mesures adoptades per l'Estat per a pal·liar els danys; realitzar anàlisi i seguiment periòdic, especialment la concessió de les ajudes i acomptes; elevar informes al Govern sobre les activitats i els resultats; recaptar informació de ministeris i delegacions; impulsar la coordinació amb les administracions territorials afectades.
Al XV Congrés del PSPV celebrat el febrer de 2025 va ser nomenat president del partit, amb Diana Morant al cap de l'executiva.

## Referències

* ↑ «Josep Maria Ángel, exalcalde de l'Eliana, será el director general de Emergencias de la Generalitat» (en espanyol). Levante-EMV, 07-07-2015. [Consulta: 21 novembre 2015].
* ↑ «Roldán guarda el botín a buen recaudo» (en espanyol). El País, 17-11-2013. [Consulta: 3 abril 2015].
* ↑ «José María Ángel sustituye a Leire Pajín como senador territorial» (en espanyol). El País, 22-06-2011. [Consulta: 3 abril 2015].
* ↑ «Fitxa de senador». senado.es. [Consulta: 3 abril 2015].
* ↑ SER, Cadena. «Javier Montero sustituye a José María Ángel como secretario autonómico de Emergencias en la Comunitat Valenciana» (en espanyol europeu), 05-09-2023. [Consulta: 13 novembre 2024].
* ↑ S.L, EDICIONES PLAZA. «José Mª Ángel será el comisionado del Gobierno para la reconstrucción tras la Dana» (en castellà). [Consulta: 10 desembre 2024].
* ↑ «Jose María Ángel, nuevo presidente del PSPV y Jordi Mayor, portavoz» (en castellà). [Consulta: 2 febrer 2025].